雲心遣示雨凉古句用舊韻再次奉答
作者：蕭立之
朝代：宋

paragraphs: 黑豬渡河天不風，蒼龍銜燭不敢紅。
一缾何處馬背倒，芰堘藕蕩漫西東。
西風佳時數重七，乾鵲橋成雲□濕。
蘭膏香冷夢初回，花舘月寒秋又立。
岐山千歲無鳳凰，玉帝夜行龍虎章。
九仙拍手一佛笑，橘花多處開笄篁。
卓劍泉深酌晴雪，叉魚亭空倚寒月。
秦郎椽筆玉虬飛，雪壁流雲香味歇。
三年兩鬢吹蠻烟，浪說梅福能神仙。
金精秋寒木鶴瘦，銀灣水落芝田乾。
乞身歸去望雲拜，蓬萊淺清風物改。
停雲有賦應年年，相思起立梅花前。